

 **GRADONAČELNIK**

KLASA: 602-02/24-01/14

URBROJ: 2186-1-07-01/6-24-77

Varaždin, 15. studenoga 2024.

Grad Varaždin kao nositelj projekta „PONOS V – POmoćnika u Nastavi – OSigurajmo učenicima s teškoćama u razvoju V“, prijavljenog na Poziv na dostavu projektnih prijedloga „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama, faza VII.“ u okviru Europskog socijalnog fonda plus, programa Učinkoviti ljudski potencijali 2021. – 2027., temeljem Zakona o osobnoj asistenciji („Narodne novine“ broj 71/23) i Pravilnika o pomoćnicima u nastavi i stručnim komunikacijskim posrednicima („Narodne novine“ broj 85/24) objavljuje

**JAVNI POZIV**

**za prijavu kandidata za izvršavanje poslova pomoćnika u nastavi i/ili stručnog komunikacijskog posrednika učenicima s teškoćama u razvoju u osnovnim školama Grada Varaždina, Centru za odgoj i obrazovanje Tomislav Špoljar Varaždin i Katoličkoj osnovnoj školi Svete Uršule**

**I.**

Temeljem Poziva na dostavu projektnih prijedloga „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama, faza VII.“, Zakona o osobnoj asistenciji („Narodne novine“ broj 71/23) i Pravilnika o pomoćnicima u nastavi i stručnim komunikacijskim posrednicima („Narodne novine“ broj 85/24), raspisuje se javni poziv za prijavu kandidata za izvršavanje poslova pomoćnika u nastavi i/ili stručnog komunikacijskog posrednika za učenike s teškoćama u razvoju koji su prihvatljivi sukladno Zakonu o osobnoj asistenciji („Narodne novine“ broj 71/23) i Pravilniku o pomoćnicima u nastavi i stručnim komunikacijskim posrednicima („Narodne novine“ broj 85/24) te su integrirani u redovni sustav osnovnoškolskog odgoja i obrazovanja na području Grada Varaždina, kao i za polaznike Centra za odgoj i obrazovanje Tomislav Špoljar Varaždin i učenike Katoličke osnovne škole Svete Uršule, s istim teškoćama.

**II.**

 Cilj raspisivanja javnog poziva je uvid u strukturu, razinu obrazovanja i motivacijsku komponentu zainteresiranih kandidata za obavljanje poslova pomoćnika u nastavi i/ili stručnog komunikacijskog posrednika te odabir kandidata koji će učenicima s teškoćama u razvoju u osnovnim školama Grada Varaždina, Centru za odgoj i obrazovanje Tomislav Špoljar Varaždin i Katoličkoj osnovnoj školi Svete Uršule na najkvalitetniji način pomoći u ispunjavanju posebnih potreba u odgojno-obrazovnom i nastavnom radu.

**III.**

Odabir kandidata za izvršavanje poslova pomoćnika u nastavi ili stručnih komunikacijskih posrednika u osnovnim školama Grada Varaždina, Centru za odgoj i obrazovanje Tomislav Špoljar Varaždin i Katoličkoj osnovnoj školi Svete Uršule, kao i utvrđivanje rezervne liste kandidata za izvršavanje ovih poslova, u okviru objavljenog javnog poziva izvršit će povjerenstvo imenovano rješenjem gradonačelnika Grada Varaždina.

Za one kandidate koji ispunjavaju formalne uvjete i udovoljavaju osnovnim kriterijima provest će se selekcijski postupak koji može uključivati i psihologijsko testiranje kandidata.

**IV.**

 Osobe odabrane kao pomoćnici u nastavi povjereni će posao obavljati temeljem ugovora o radu.

Škola i odabrani kandidat potpisuju ugovor o radu na određeno vrijeme u kojem se definiraju međusobna prava i obveze, kao i svi drugi odnosi koji iz njih proizlaze.

Prije potpisivanja ugovora o radu izabrani kandidati mogu se uputiti na prethodni zdravstveni pregled radi provjere ispunjavanja uvjeta zdravstvene sposobnosti propisane odredbom članka 21. Zakona o osobnoj asistenciji („Narodne novine“, broj 71/23).

Također, prije potpisivanja ugovora o radu na određeno vrijeme Grad Varaždin će za odabrane kandidate tražiti podatke iz kaznene evidencije Ministarstvo pravosuđa, uprave i digitalne transformacije, a sukladno članku 13. stavku 4. Zakona o pravnim posljedicama osude, kaznenoj evidenciji i rehabilitaciji („Narodne novine“ broj 143/12, 105/15, 32/17 i 53/22).

**V.**

Kandidat koji se prijavljuje za izvršavanje poslova

- **pomoćnika u nastavi** učenicima s teškoćama u razvoju:

* mora imati završeno najmanje četverogodišnje srednjoškolsko obrazovanje ili iznimno trogodišnje srednjoškolsko obrazovanje,
* ne smije biti osoba protiv koje se vodi kazneni postupak ili koja je pravomoćno osuđena za neko od kaznenih djela;

- **stručnog komunikacijskog posrednika** učenicima s teškoćama u razvoju:

* mora imati završeno najmanje četverogodišnje srednjoškolsko obrazovanje,
* mora imati završenu edukaciju za posao stručnog komunikacijskog posrednika i/ili stečene kompetencije u vidu znanja znakovnog jezika,
* ne smije biti osoba protiv koje se vodi kazneni postupak ili koja je pravomoćno osuđena za neko od kaznenih djela.

Pomoćnik u nastavi ili stručni komunikacijski posrednik ne može pružati potporu tijekom odgojno-obrazovnog procesa svom članu obitelji, osim kada na području osnivača odgojno-obrazovne ustanove nije moguće zaposliti pomoćnika u nastavi ili stručnog komunikacijskog posrednika, a to nije u suprotnosti s interesima učenika s teškoćama u razvoju.

Kandidati za radno mjesto pomoćnika u nastavi koji u vrijeme podnošenja prijave na javni poziv imaju završenu edukaciju za pomoćnika u nastavi u minimalnom trajanju od 20 sati, dužni su priložiti dokaz o istom prilikom podnošenja prijave na javni poziv.

Za kandidate prijavljene na javni poziv za radno mjesto pomoćnika u nastavi, a koji u trenutku prijave nemaju prethodno završenu edukaciju za pomoćnika u nastavi u minimalnom trajanju od 20 sati, u slučaju odabira za radno mjesto ili u slučaju uvrštavanja na rezervnu listu kandidata, organizirat će se navedena edukacija prije zasnivanja radnog odnosa.

Kandidat koji ostvaruje pravo prednosti pri zapošljavanju na temelju članka 102. stavaka 1. do 3. Zakona o hrvatskim braniteljima iz Domovinskog rata i članovima njihovih obitelji („Narodne novine“ broj 121/17, 98/19, 84/21 i 156/23), članka 48. stavaka 1. do 3. Zakona o civilnim stradalnicima iz Domovinskog rata („Narodne novine“ broj 84/21), članka 48.f Zakona o zaštiti vojnih i civilnih invalida rata („Narodne novine“ broj 33/92, 57/92, 77/92, 27/93, 58/93, 2/94, 76/94, 108/95, 108/96, 82/01, 103/03, 148/13 i 98/19), članka 9. Zakona o profesionalnoj rehabilitaciji i zapošljavanju osoba s invaliditetom („Narodne novine“ broj 157/13, 152/14, 39/18 i 32/20) dužan je u prijavi na javni poziv pozvati se na to pravo i uz prijavu na javni poziv priložiti sve dokaze o ispunjavanju traženih uvjeta iz javnog poziva i dokaze prema posebnom zakonu te ima prednost u odnosu na ostale kandidate samo pod jednakim uvjetima.

Kandidat iz članka 102. stavaka 1.-3. Zakona o hrvatskim braniteljima i članovima njihovih obitelji („Narodne novine“ broj 121/17, 98/19, 84/21 i 156/23) koji u trenutku podnošenja prijave ispunjava uvjete za ostvarivanje toga prava, da bi ostvario pravo prednosti pri zapošljavanju dužan je uz prijavu na javni poziv priložiti sve dokaze o ispunjavanju traženih uvjeta iz javnog poziva i dokaze u skladu s člankom 103. Zakona u svrhu ostvarivanja prava prednosti pri zapošljavanju koji su dostupni na poveznici Ministarstva hrvatskih branitelja:

[https://branitelji.gov.hr/UserDocsImages//dokumenti/Nikola//popis%20dokaza%20za%20ostvarivanje%20prava%20prednosti%20pri%20zapo%C5%A1ljavanju-%20ZOHBDR%202021.pdf](https://branitelji.gov.hr/UserDocsImages/dokumenti/Nikola/popis%20dokaza%20za%20ostvarivanje%20prava%20prednosti%20pri%20zapo%C5%A1ljavanju-%20ZOHBDR%202021.pdf)

Kandidat iz članka 48. stavaka 1. do 3. Zakona o civilnim stradalnicima iz Domovinskog rata („Narodne novine“ broj 84/21) koji u trenutku podnošenja prijave ispunjava uvjete za ostvarivanje toga prava, da bi ostvario pravo prednosti pri zapošljavanju dužan je uz prijavu na javni poziv priložiti sve dokaze o ispunjavanju traženih uvjeta iz javnog poziva i dokaze u skladu s člankom 49. stavkom 1. Zakona u svrhu ostvarivanja prava prednosti pri zapošljavanju koji su dostupni na poveznici Ministarstva hrvatskih branitelja:

<https://branitelji.gov.hr/UserDocsImages//dokumenti/Nikola//popis%20dokaza%20za%20ostvarivanje%20prava%20prednosti%20pri%20zapo%C5%A1ljavanju-%20Zakon%20o%20civilnim%20stradalnicima%20iz%20DR.pdf>

**VI.**

 Uz prijavu na javni poziv kandidat za pomoćnika u nastavi i/ili stručnog komunikacijskog posrednika dužan je priložiti:

* životopis s jasno naznačenim imenom i prezimenom, adresom stanovanja, kontakt telefonom i e-mail adresom,
* dokaz o stečenoj razini obrazovanja (preslika svjedodžbe, diplome ili potvrde o stečenoj stručnoj spremi),
* osobnu iskaznicu (preslika),
* uvjerenje da se ne vodi kazneni postupak (ne starije od 30 dana od dana objave poziva),
* potvrdu/uvjerenje o završenom programu obrazovanja odraslih (osposobljavanja) ili završenoj edukaciji za pomoćnika u nastavi (ukoliko je kandidat završio program ili edukaciju i prijavljuje se za posao pomoćnika u nastavi),
* potvrdu o završenoj edukaciji za posao stručnog komunikacijskog posrednika i/ili potvrdu o znanju znakovnog jezika,
* izjavu o suglasnosti za uvid u kaznenu evidenciju (original u dva primjerka).

Dostavom prijave na javni poziv svi kandidati dali su privolu Gradu Varaždinu za obradu osobnih podataka navedenih u svim dostavljenim prilozima odnosno ispravama za potrebe provedbe ovog postupka.

 Obrazac Izjave o suglasnosti za uvid u kaznenu evidenciju u vezi provedbe projekta PONOS V dostupan je na web stranici Grada Varaždina: [www.varazdin.hr](http://www.varazdin.hr).

**VII.**

 Prijave se podnose na sljedeću adresu:

**Grad Varaždin, Trg kralja Tomislava 1, 42000 Varaždin,** s napomenom: **„Prijava na Javni poziv za pomoćnika u nastavi i/ili stručnog komunikacijskog posrednika, NE OTVARATI“.**

**Rok** za podnošenje prijave je **25. studenoga 2024. godine.**

Prijave pristigle nakon navedenog roka, kao i nepotpune prijave, neće se uzeti u razmatranje.

O provedbi selekcijskog postupka i rezultatima izbora kandidati će biti obaviješteni putem elektroničke pošte.

Na ovaj javni poziv mogu se javiti osobe oba spola sukladno Zakonu o ravnopravnosti spolova.

**VIII.**

Ovaj javni poziv objavit će se na web stranicama Grada Varaždina: [www.varazdin.hr](http://www.varazdin.hr) i oglasnoj ploči Hrvatskog zavoda za zapošljavanje, Područni ured Varaždin.

GRADONAČELNIK

**dr. sc. Neven Bosilj**